KIRJALLINEN KYSYMYS P-2372/98

esittäjä(t): Angela Kokkola (PSE) komissiolle

(15. heinäkuuta 1998)

Aihe: Tulipalot Kreikassa ja Etelä-Italiassa

Ottaen huomioon, että viimeaikaiset tulipalot Sisiliassa ja Kreikassa aiheuttivat merkittäviä tuhoja ja että tällaiset katastrofit vaikuttavat arvaamattomalla tavalla ympäristöön, komissiolta kysytään:

1. Aikooko se tarjota taloudellista hätäapua tuhoutuneille alueille asetuksen (ETY) 4256/88(1) perusteella?

2. Voiko komissio sanoa, kuinka se aikoo toimia läheisyysperiaatteen puitteissa, jotta tulipalojen aiheuttamien tuhojen seurauksia lievitettäisiin?

3. Aikooko komissio tarkistaa metsäpolitiikkaa koskevaa kantaansa ja ehdottaa yhteistä politiikkaa tällä alalla?

4. Suhtautuisiko komissio myönteisesti eurooppalaisen tutkimuskeskuksen perustamiseen, jonka tehtävänä olisi ehkäistä ja torjua metsäpaloja unioniin kuuluvissa Välimeren maissa?

Komission jäsenen Franz Fischlerinkomission puolesta antama vastaus

(21. syyskuuta 1998)

1. Komissio ei voi asetuksen(ETY) 4256/88 nojalla myöntää lisärahoitusta Euroopan maatalouden ohjaus- ja tukirahaston (EMOTR) ohjausosastolle, jotta se voisi toimia tuhoutuneilla alueilla ja metsittää uudelleen tulipalojen tuhoamia alueita. Yhteisön tukikehyksen mukaisia toimia voitaisiin kuitenkin ohjelmoida uudelleen, ja määrärajoja saataisiin täten kohdennetuksi metsäpaloista johtuviin kiireellisiin toimiin.

2. ja 3. Komissio huomauttaa, että yhteisö on jo vuodesta 1986 lähtien noudattanut metsien suojelupolitiikkaa ja siten osallistunut myös metsien suojaamiseen tulipaloilta. Tätä politiikkaa uudistettiin ja vahvistettiin metsäpalojen torjunnasta yhteisössä 23 päivänä heinäkuuta 1992 annetussa neuvoston asetuksessa (ETY) 2158/92(2). Politiikassa noudatetaan toissijaisuusperiaatetta, ja sen avulla on voitu auttaa jäsenvaltioita ehkäisemään metsäpaloja. Juuri tässä yhteydessä puolet Euroopan metsistä on luokiteltu tulipalojen riskialueiksi, ja jäsenvaltiot ovat laatineet suunnitelmia metsiensä suojaamiseksi tulipaloilta. Vuosina 1992-1998 komissio on osallistunut 77 torjuntahankkeen rahoittamiseen Kreikassa yhteensä 42 miljoonalla eculla ja 55 torjuntahankkeen rahoittamiseen Italiassa yhteensä 34,8 miljoonalla eculla. Tähän summaan lisätään vielä EMOTR:n ohjausosastolta saadut varat, jotka on käytetty alueellista ja maaseudun kehittämistä koskevien ohjelmien mukaisesti toteutettuihin metsien kehittämistä ja suojaamista koskeviin toimiin. Ehdotuksessaan asetukseksi Euroopan maatalouden ohjaus- ja tukirahaston (EMOTR) tuesta maaseudun kehittämiseen(3) komissio totesi, että metsäpalojen torjuminen ja metsäpaloissa tuhoutuneiden metsien uudelleen istuttaminen voivat edelleen olla aiheina jäsenvaltioiden ehdottamissa maaseudun kehittämisohjelmissa.

Koska budjettiviranomaiset ovat kuitenkin jatkuvasti vähentäneet metsien suojaamista koskeviin erityistoimiin myönnettäviä varoja (23,5 miljoonasta ecusta vuonna 1996 16 miljoonaan ecuun vuonna 1998), on myönnettävä, että näiden toimien tehokkuus saattaa olla vaarassa.

Komissio huomauttaa, että edellä mainittujen toimien yhteydessä on luotu metsäpaloja koskeva yhteisön tietojärjestelmä. Tämän järjestelmän avulla voidaan analysoida vuosilta 1983-1996 yli 500 000 metsäpaloa, joissa tuhoutui yhteensä 6 miljoonaa hehtaaria metsää. Metsäpaloista ja niiden syistä on saatu hyvin seikkaperäistä tietoa koko yhteisön ja myös kansallisella ja alueellisella tasolla. Järjestelmän avulla voidaan myös seurata, arvioida ja kehittää edellä mainittuja suojaamissuunnitelmia ja torjuntatoimenpiteitä.

Komissio aikoo viimeistään vuonna 2000 siirtyä hankkeiden rahoittamisesta ohjelmien rahoittamiseen. Tämän myötä metsäpalojen torjuntaa koskevien suunnitelmien ja torjuntatoimenpiteisiin suunnattavan yhteisön rahoituksen välille saadaan kiinteämpi yhteys.

Komissio huomauttaa myös, että erittäin riskialttiilla alueilla toteutettaville toimille voidaan myöntää yhteisön rahoitusta vasta silloin, kun metsäpalojen torjuntaa koskeva suunnitelma on toimitettu komissiolle. Tämä periaate hyväksyttiin myös edellä mainitussa ehdotuksessa EMOTR:n tuesta maaseudun kehittämiseen.

Komissio katsoo, että perustamissopimuksessa ei edellä mainittujen toimintojen lisäksi anneta yhteisölle muuta poliittista toimivaltaa. Aluesuunnittelu ja metsiä koskevat toimintalinjat, esimerkiksi muutokset maankäytössä ja tulipalojen jälkeinen uudelleen metsitys, kuuluvat suurimmaksi osaksi jäsenvaltioiden toimivaltaan. Komissio valmistelee kuitenkin parhaillaan ehdotusta yhteisön metsästrategiasta, joka perustuu metsäpolitiikkaa koskevaan Thomasin mietintöön, jonka Euroopan parlamentti hyväksyi tammikuussa 1997. Metsien suojaaminen tulipaloilta lienee yksi tällaisen strategian tärkeimmistä painopistealueista.

4. Komissio on tutkimuksen ja kehittämisen puiteohjelmien yhteydessä osallistunut metsäpalojen torjuntaa koskevien ohjelmien rahoittamiseen (esim. Fuego, Inflame ja Prometheus). Näitä toimintoja, joista on jo saatu lupaavia tuloksia, rahoitetaan ja pidetään käynnissä myös tulevaisuudessa. Komissio katsoo tämän vuoksi, että ei ole tarpeen perustaa erillistä eurooppalaista tutkimuskeskusta, jonka tehtävänä olisi ehkäistä ja torjua metsäpaloja unioniin kuuluvissa Välimeren maissa.

(1) EYVL L 374, 31.12.1988, s. 25.

(2) EYVL L 217, 31.7.1992.

(3) EYVL C 170, 4.6.1998.